Polisielede wat jok oor k-woord hoor dán hul lotAnnemarie Oosthuizen (Foto: Solidariteit) Die twee polisiebeamptes wat hul eertydse bevelvoerder, lt.kol. Annemarie Oosthuizen, valslik van rassisme beskuldig het, sal vandeesweek nog gevonnis word. Renate Barnard, ŉ sektorkoördineerder by Solidariteit, sê die betrokke polisiebeamptes sal Vrydag in die Klerksdorpse streekhof in Stilfontein gevonnis word nadat strafverswarende en -versagtende getuienis Woensdag in die hof aangehoor is. Die twee polisiebeamptes is reeds in Junie vanjaar skuldig bevind aan aanranding, regsverydeling, meineed en crimen injuria. Volgens Barnard sal die vonnis ’n bewys daarvan wees dat rassisme en veral vals klagtes van rassisme nie geduld sal word nie en dat oortreders aan die pen sal ry vir misdrywe van dié aard. Sy sê die afhandeling van die saak is nie net ’n groot verligting nie, maar ook ’n groot oorwinning vir Oosthuizen, Solidariteit asook elkeen wat teen rassisme staan. Maroela Media het vroeër berig Oosthuizen het reeds in 2017 dissiplinêre stappe ingestel teen die twee junior lede onder haar bevel wat hulself skuldig gemaak het aan wangedrag deur sonder toestemming of verlof nie vir werk op te gedaag nie. In reaksie op die dissiplinêre stappe het die twee adjudant-offisiere ŉ klag van crimen injuria teen Oosthuizen geopen deur aan te voer dat sy die k-woord gebruik het om na hulle te verwys. ŉ Voormalige intern, Elizabeth Sechele, het egter na vore getree om teen hulle te getuig, al is sy ook later geïntimideer en het sy vir haar lewe gevrees. Oosthuizen is tydens ŉ departementele verhoor van die SAPD onskuldig bevind op al die aanklagte van wangedrag. Tydens die verhoor is ook bevind dat die adjudant-offisiere en hul getuie blatant onder eed leuens vertel het. Solidariteit het Oosthuizen in die saak bygestaan.